شەفەق نیوز/ نێچیروان بارزانی سەرۆک هەرێم
کوردستان، ئمڕوو سێشەممە، وت: حکومەت فیدراڵی ک تەگبیرە دروس بوود، دەرفەت چارەکردن
بەشیگ لەو گرفتەیلە دیرێد ک کەفنە ری وڵاتەگە.
ئەوەیش لە چەوپیکەفتنی وەرد باڵیۆز شانشین یەکگردگ
لە عراق، مارک برایسون ریچاردسون.
سەرۆکایەتی هەرێم کوردستان لە بەیاننامەیگ
رەسیە ئاژانس شەفەق نیوز وت: لە دیدارەگە باس دویاترین نووەوبویەیل و بارودۆخ سیاسی
لە عراق و هەڵوژاردن سەرۆک کۆمار و ئەرکدارکردن سەرۆک وەزیرەیل وە دروسکردن حکومەت
نوو عراق کریا.
سەرۆک نێچیروان بارزانی دووپات لە گرنگی
ئەوە کرد ک حکومەت نوو عراق گرنگیەیل کاری دیاری بکەێد، و خزمەتگوزاری پیشکەش بکەێد
و دەرفەتەیل کار پەیا بکەێد، و دەرفەت چارەکردن بەشیگ لە گرفتەیل وڵاتەگە دیرێد، و
بایەتە لایەنەیل عراقی هویر لەبنەمای بەرژەوەنیەیل گشتی وڵاتەگە بکەن، و وەشیوەیگ ستراتیژی
و کار وەیەکەو ئەرا چارەکردن گرفتەیل و گلەوداین و مقەیەتیکردن ئارامی بکەن.
بەیاننامەگە وتیش " رەوشەیل ناوخوەیی هەرێم
کوردستان چینیگتر بوین لەناو ئەو دیدارە، ک دووپات لە گرنگی مقیەتیکردن دووسی و یەکڕزی
ناوبەین لایەن وپیکاتەیل هەرێم کوردستان کریا، و هەردوگ لایەنەگە ڕێک کەفتن ک دەوڵەتەیل
برادەر و کۆمەڵگای ناودەوڵەتی لەنزیکەو چەویان ها دیار دیموکراتی لە عراق و هەرێم
کوردستان، و مەزەنە کەن ئەو ریگر و گرفتەیلە لەڕی جیوەجیکردن هەڵوژاردن لاوریەێد.
لە چینیگتر لەو گردەوبوینە ک قونسوڵ گشتی بەریتانیا
لە هەرێم کوردستان ئامادەی بوی، باس پەیوەندیەیل عراق و هەرێم کوردستان وەرد بەریتانیا
کریا، و دەرفەتەیل فراوانکردن ئاسو هاوکاری هاوبەش وەتایبەت لە چین کاروبار و بەرهەمهاوردن،
و پەیوەندیەیل عراق و هەرێم کوردستان وەگەرد دەوڵەتەیل هاوسا و ناوچەگە وە گشتی، وەگەرد
باوەتەیلیگ ک لەلای هەردوگ لایەنەگە گرنگە.
